Sigurður Grétar Karlsson fæddist 5. ágúst 1932 og lést 1. maí 1951 . Hann var frá Garðsstöðum . Þann 1. maí 1951 varð það slys við Vestmannaeyjar að Sigurður Grétar króknaði úr kulda , er húðkeipur hans sökk skammt frá landi út af Stórhöfða . Sigurður hafði farið út á húðkeip sínum ásamt Sævari Benónýssyni og var ætlun þeirra að róa kringum Vestmannaeyjar . Er þeir félagar voru komnir undir Stórhöfða , hvolfdi húðkeip Sigurðar og sökk hann síðan . Sigurður var í björgunarvesti og gat því haldið sér á floti . Sævar fór félaga sínum til hjálpar , en húðkeipur hans gat ekki borið þá báða ; áformuðu þeir þá að Sigurður héldi sér í húðkeipinn , en Sævar reri til lands . Sóttist ferðin mjög hægt , þar sem á móti sjó og vindi var að sækja . Er þeir höfðu haldið þannig áfram um stund , varð að ráði , að Sævar reri í land eftir hjálp og taldi Sigurður sér vera óhætt meðan á því stæði . Tók Sævar land við Ræningjatanga og kom boðum til lögreglunnar frá vitavarðarhúsinu í Stórhöfða . Brugðið var þegar við og haldið út á bátum . Fundu þeir brátt Sigurð á floti í björgunarvesti sínu , um 100 metra frá landi við Stórhöfða . Var þá Sigurður orðinn meðvitundarlaus og lífgunartilraunir báru ekki árangur .